Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: 2084/1998. (IV. 8.) Korm. határozatnak a tárgyalások
Paragraph Index: 1347

27. Az Európai Unió, illetve az Európai Közösségek minden korábbi bővülése alkalmával alapelv volt, hogy a csatlakozó országnak a csatlakozás idején hatályos közösségi jogrendet kezdettől fogva és egészében el kell fogadnia és alkalmaznia kell. A csatlakozási tárgyalások kiindulási alapját e közösségi jogrend képezi. Az új tagállam beilleszkedésével összefüggő intézményi, pénzügyi és egyéb rendelkezéseket, valamint a bővülésből szükségképpen adódó technikai kiigazításokat e jogrendhez igazodva, annak keretein belül állapítják meg. A csatlakozási tárgyalások, továbbá azoknak az átmeneti időszakoknak a meghatározására is irányulnak, amelyeket a Szerződő Felek a közösségi jog egyes rendelkezéseihez a csatlakozást követően történő igazodásra állapítanak meg. Az Európai Tanács 1993. júniusi, koppenhágai ülésén mindezekkel összhangban a tagság egyik követelményeként jelölték meg a csatlakozni kívánó ország képességét a tagsággal járó kötelezettségek vállalására. Az Európai Bizottság „Napirend 2000-ig” (Agenda 2000) című közleményének [COM (97) 2000 final] az „Erősebb és szélesebb Unióért” címet viselő része ezt az elvet nyomatékosan megerősíti a csatlakozási tárgyalások alapelveiről szólva: „az új tagállamok el fogják fogadni a tagsággal járó, a csatlakozás idején meglévő acquis-ból eredő jogokat és kötelezettségeket; elvárás velük szemben, hogy a csatlakozástól kezdődően alkalmazzák, hajtsák végre és kényszerítsék ki az acquis-t, különösképpen az egységes piac kiterjesztéséhez szükséges intézkedéseket kell azonnal alkalmazniuk; kellően indokolt esetekben átmeneti intézkedésekről — de nem állandó eltérésekről — meg lehet állapodni a tárgyalásokon, ezeknek biztosítaniuk kell, hogy az új tagállamok korlátozott időtartamon belül fokozatosan az Unióba integrálódjanak; a csatlakozási tárgyalások során a Bizottság jelentései alapján rendszeresen át kell tekinteni a jelentkező országoknak az acquis-hoz való igazodásban és a tagságra való felkészülés egyéb területein elért előrehaladását”. Ezeket az elveket visszaidézte az Európai Tanács 1997. decemberi luxemburgi ülésén a csatlakozási tárgyalások megkezdéséről hozott döntés, vala- 1999/108. szám mint az Unió részéről a tárgyalások megnyitásakor tett nyilatkozat is.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes